Kriwi выдалі альбом, які пры ўсёй эксперыментальнасці і свабодзе формы атрымаўся лёгкім, гарманічным і прыгожым. Яго вельмі прыемна слухаць, тут шмат цікавых акцэнтаў, фішачак, нечаканых пераходаў, кантрастаў. На падмурку аўтэнтыкі паўстала новая і самастойная архітэктура песень, дзе знаходзіцца месца і мінімал-фольку, і рэчытатыву, і джазу, і шаманству. А яшчэ плытка вельмі атмасферная: слухаеш – і быццам вяртаешся ў цёплы, свежы і зялёны травень. І, як позняя вясна, дыск здаецца занадта кароткім: вось яшчэ б пару песень, а тут А над ракою – і ўсё… Застаецца толькі ўключыць рэпіт і атрымаць асалоду яшчэ раз. Experty.by